Széchenyijev lančani most

Széchenyijev lančani most (mađarski: Széchenyi lánchíd) jest viseći most na Dunavu u Budimpešti koji spaja Budim na zapadnoj i Peštu na istočnoj obali. Bio je prvi stalni most na Dunavu u Mađarskoj. Na peštanskoj strani na njega se nastavlja Széchenyijev trg (do 2011. Rooseveltov), u čijoj su blizini Greshamova palača i Mađarska akademija nauka, a na budimskoj Trg Adama Clarka, u blizini Kamena nultog kilometra i donjeg kraja Budimpeštanske uspinjače, koja vodi do Budimskog dvorca. Nazvan je po Istvánu Széchenyiju, mađarskom političaru i reformatoru koji je inicirao i podržao njegovu gradnju, iako se obično naziva samo Lančani most. U vrijeme gradnje smatran je jednim od inženjerskih čuda modernog svijeta. Stekao je veliku važnost u ekonomskom, društvenom i kulturnom životu Mađarske, slično kao što je to imao Bruklinski most u New Yorku. Njegovi ukrasi, izrađeni od livenog gvožđa, i sama konstrukcija, zračeći mirnim dostojanstvom i ravnotežom, podigli su status mosta širom Evrope. Postao je simbol napretka, nacionalnog buđenja i veze između Istoka i Zapada. Historija Most je dizajnirao engleski inženjer William Tierney Clark 1839. na inicijativu grofa Istvána Széchenyija, a gradnju je nadzirao škotski inženjer Adam Clark (nisu u rodu). Predstavlja uvećanu verziju mosta na Temzi u Marlowu, ranijeg djela Tierneyja Clarka, i dizajniran je u dijelovima, te dopremljen iz Ujedinjenog Kraljevstva u Mađarsku za završnu konstrukciju. Most je znatnim dijelom finansirao grčki trgovac s bečkom adresom Georgios Sinas, koji je imao finansijske i zemljišne interese u Budimpešti i čije je ime upisano u bazu jugozapadnog temelja na budimskoj strani. Otvoren je 1849, nakon Mađarske revolucije, postavši prvi trajni most u glavnom gradu Mađarske. U to vrijeme njegov centralni raspon od 202 m bio je jedan od najvećih na svijetu. Lavove na ulazima na most isklesao je kipar János Marschalkó, a postavljeni su 1852. Slični su bronzanim lavovima na Trafalgarskom trgu (naručeni 1858, postavljeni 1867). Današnje ime most je dobio 1898. Njegova struktura od livenog gvožđa ojačana je 1914. Tokom Drugog svjetskog rata srušile su ga 18. januara 1945 njemačke trupe u povlačenju tokom Bitke za Budimpeštu; ostali su samo tornjevi. Ponovo je izgrađen i otvoren 1949. Na oba kraja mosta stoji natpis "Clark Adam", graditeljevo ime po mađarskom načinu pisanja (prezime, pa ime). Na ploči na peštanskoj strani napisano je: "U znak sjećanja na jedina dva preživjela mosta koja je dizajnirao William Tierney Clark: Széchenyijev lančani most na Dunavu u Budimpešti i viseći most na Temzi u Marlowu, u Engleskoj." Reference Vanjski linkovi Széchenyijev lančani most u Mađarskoj elektroničkoj biblioteci Bridges of Budapest – Chain Bridge Arhivirano 24. 1. 2013. na Wayback Machine Arhivske snimke mosta